钦定古今图书集成/历象汇编/岁功典/第051卷 > 《荆楚岁时记》 > 五日事考
## 钦定古今图书集成/历象汇编/岁功典/第051卷 > 《荆楚岁时记》 > 五日事考

五月五日，四民并蹋百草，又有“𩰚百草”之戏。采艾以
为人，悬门户上，以禳毒气。

按：宗测，字文度，尝以五月五日鸡未鸣时采艾，见似人处，揽而取之，用灸有验。《师旷占》曰：“岁多病则艾先生。”

是日，竞渡采杂药。

按五月五日竞渡，俗为屈原投汨罗日伤其死，故并命舟楫以拯之。舸舟取其轻利，谓之飞凫。一自以为水军，一自以为水马，州将及土人悉临水而观之。邯郸淳《曹娥碑》云：“五月五日时迎伍君，逆涛而上，为水所淹。” 斯又东吴之俗，事在子胥，不关屈平也。《越地传》云：“起于越王勾践” ，不可详矣。是日竞采杂药。《夏小正》：此月蓄药，以蠲除毒气。

以五彩丝系臂。名曰“辟兵。”令人不病瘟。又有条达等
织组杂物。以相赠遗。

按：仲夏茧始出，妇人染练，咸有作务。日月星辰，鸟

兽之状，文绣金缕，贡献所尊。一名《长命缕》，一名《续命缕》，一名《辟兵缯》，一名《五色丝》，一名《朱索》。名拟甚多，青、赤、白、黑，以为四方，黄为中央。襞方缀于胸前，以示妇人计功也。